ኮቪድ 19 ቫይረስ ወረርሽኝን የመከላከል እንቅስቃሴ በዩኒቨርሲቲዎች
የከፍተኛ የትምህርት ተቋማት ከመማር ማስተማር ጎን ለጎን የማህበረሰብ አገልግሎት በመስጠት ሚናቸውን እንደሚወጡ ይታወቃል። ከዚህ አኳያ ኮቪድ 19 ቫይረስ ወረርሽኝ በሽታን ለመከላከል እስካሁን ምን እንዳከናወኑ እና ስለ ውጤቱ እንዲሁም በቀጣይ እቅዳቸው ዙሪያ አንዳንዶቹን አነጋግረናል። 
የወሎ ዩኒቨርሲቲ ፕሬዚደንትና በአማራ ክልል የሚገኙ የአስሩ ዩኒቨርሲቲዎች ሰብሳቢ ዶክተር አባተ ጌታሁን እንደገለጹት ፣ ከወሎ ዩኒቨርሲቲ፣ ከደቡብ ወሎ ከደሴ ከተማ አስተዳደርና ከኦሮሞ ብሄረስብ ዞን (ከሚሴ)የተውጣጣ አባላት ያሉት የአራትዮሽ ግንኙነት ያለው ጠንካራ ኮሚቴ በማቋቋም ነው የመከላከሉን ሥራ በማከናወን ላይ የሚገኘው። እስካሁንም በተሰራው ሥራ ተማሪዎቻቸው ለበሽታው ሳይጋለጡ ወደየአካባቢያቸው የመሸኘት፣ እንዲሁም በሃይማኖት ተቋማት ተጠልለው ትምህርታቸውን ይከታተሉ የነበሩና ለችግር የተጋለጡ ከአራት ሺ በላይ የሚሆኑ የቆሎ ተማሪዎችንም በተመሳሳይ ወደየሚፈልጉበት የማድረስ፣ 550 በጎ ፈቃደኛ ወጣቶችን በማደራጀት አስፈላጊውን የመከላከያ ቁሳቁስ በማሟላት ወደ ሥራ እንዲሰማሩ የማድረግ ተግባር ይጠቀሳል። 
በጎፈቃደኛ ወጣቶቹ በጅቡቲ በኩል የሚገቡ ምርመራ ሳያደርጉ ከህብረተሰቡ ጋር እንዳይቀላቀሉ በመከታተልና የተጠረጠሩትንም ወደ ማቆያ በመውሰድ፣ ድጋፍ የሚያስፈልጋቸውን ለይተው በማሳወቅ እና ህብረተሰቡን ስለበሽታው መከላከያ ዘዴ በማስተማር ያግዛሉ። ዩኒቨርሲቲው ማህበረሰቡ የጓሮ አትክልቶችንና ፍራፍሬዎችን እንዲያለማ በማገዝ፣ ማህበረሰባዊ አገልግሎቱን በመወጣት ላይ ይገኛል። 
ወረርሽኙን ከመከላከል ጎን ለጎን በዩኒቨርሲቲው ሶስተኛ ዲግሪ ያላቸው ተመራማሪዎችን በማሳተፍ ከባህል መድኃኒት ተመራማሪዎች ጋር የምርምር ሥራ እየተከናወነ መሆኑን፣ ተማሪዎች በክፍል ውስጥ የሚከታተሏቸውን የትምህርት አይነቶች ‹ቪዲዮ ኦፕን› በሚል የቴክኖሎጂ ዘዴ እንዲከታተሉ በማድረግ እየተሰራ መሆኑንና ቴክኖሎጂውን ከማፍለቅ ጀምሮ መምህራን ጉልህ ሚና በመወጣት ላይ ናቸው ብለዋል። 
የኑሮ ጫና ላለባቸው የህብረተሰብ ክፍል አመርቂ በሆነ መልኩ ድጋፍ ማድረግ፣ በጅቡቲ በኩል ለሚገቡ ማቆያ የሚሆን በማዘጋጀት የተሻለ ሥራ እንደሚቀር የጠቆሙት ፕሬዚደንቱ፣ እስካሁን በአካባቢው ቫይረሱ የተገኘባቸው ሰዎች የጉዞ ታሪክ ያላቸው መሆናቸውን ገልጸዋል። በህብረተሰቡም ወረርሽኙን ቀለል አድርጎ እያየው እንደሆነ መታዘባቸውን አመልክተዋል። 
‹‹አሶሳ ዩኒቨርሲቲ ጠረፋማ ቦታ የሚገኝ እንደመሆኑ በድንበር በኩል ከሱዳን ወደ ኢትዮጵያ የሚገባውን ከፍተኛ የሰው ፍሰትን መሰረት ባደረገና ነዋሪውንም በተለያየ መንገድ በማገዝ፣ እስካሁንም ከአራት መቶ በላይ ሰዎችን ለይቶ ማቆያ በማስገባት አስፈላጊውን ክትትል አድርገን ነጻ የሆኑትን በመሸኘት ሥራዎች ተሰርተዋል›› በማለት የገለጹልን የአሶሳ ዩኒቨርሲቲ ፕሬዚደንት ዶክተር ከማል አብዱራሂም ናቸው። 
እንደ ፕሬዚደንቱ ማብራሪያ፣ ዩኒቨርሲቲው ለወረርሽኙ መከላከያ ከአንድ ሺ ሊትር በላይ የእጅ ንህጽና መጠበቂያ ሳኒታይዘር በማምረት ለህብረተሰቡ አቅርቧል። ከሃይማኖት ተቋማት ጋር በመሆን ግንዛቤ በመፍጠር፣ በወረርሽኙ በኑሮ የህብረተሰብ ክፍሎች የዩኒቨርሲቲው ማህበረሰብ ከደመወዙ ካዋጣው ከስድስት መቶ ሺ ብር በላይ እና ከዩኒቨርሲቲው በጀት ተጨምሮበት ለወረርሽኙ መከላከያ የሚውሉ ቁሳቁሶችን፣ የምግብና የተለያየ ድጋፍ አድርጓል። 
ዩኒቨርሲቲው አሁንም ህብረተሰቡ ጋር የሚስተዋለ ውን መዘናጋት ግምት ውስጥ ባስገባ የተለያዩ የመቀስቀሻ ዘዴዎችን በመጠቀም ግንዛቤ በማስጨበጥ ትኩረት ሰጥቶ እንደሚሰራ ፕሬዚደንቱ አመልክተዋል። መንግስት በድበር አካባቢ ወጣ ገባ የሚሉት ላይ ጠንካራ ቁጥጥር እንዲያደርግ፤ በሀገር አቀፍ ደረጃም በጉዳዩ ዙሪያ ንግግር ማድረግ እንደሚያስፈልግ ተናግረዋል። 
የሀረማያ ዩኒቨርሲቲ ፕሬዚደንት ዶክተር ጀማል ዩሱፍም በበኩላቸው ፣ በአካባቢያቸው ከፍተኛ መዘና ጋት መኖሩን ነው የገለጹት። አወዳይ ተብሎ በሚጠራው ገበያ በተጨናነቀ ሁኔታ ግብይቱ እንደሚካሄድ፣ ስለ ለይቶ ማቆያ (ኳራንታይን) ያለው ግንዛቤም ዝቅተኛ መሆኑን ፤እንዲሁም የህብረተሰቡ ጥንቃቄ እንደ ጅምሩ አለመቀጠሉን መታዘባቸውንና በዚህ ላይ የተጠናከረ ሥራ እንደሚሰሩ አመልክተዋል። 
ወረርሽኙ ከተባባሰ የማቆያ ቦታም ችግር ሊኖር እንደሚችል ግምት ውስጥ በማስገባት ሰዎች በቤታቸው ውስጥ እራሳቸውን የሚያገሉበትን አቅጣጫ ለመከተልና በዚህ ላይም ግንዛቤ ለመስጠት ዩኒቨርሲቲው ማቀዱን ጠቁመዋል። ሰዎች በቤታቸው ሲቆዩም የህክምና ባለሙያ እገዛ እንዳይለያቸው እንደሚደረግም ተናግረ ዋል። 
ዩኒቨርሲቲው ከአምስት መቶ በላይ ለሆኑ ሰዎች አገልግሎት መስጠቱንና በተደረገው ምርመራም በቫይረሱ የተያዙ ሰዎችን ወደ ሀረማያ ሆስፒታል በመላክ ነጻ የሆኑትን ደግሞ ወጪያቸውን በመቻል ወደ የአካባቢያቸው በመሸኘት እየሰራ መሆኑን የጠቆሙት ፕሬዚደንቱ፣ ደመወዝ ለተቋረጠባቸው የግል ትምህርት ቤት መምህራን የአንድ ወር ደመወዛቸውን በመክፈል እና ሌሎችም ድጋፍ ለሚያስፈልጋቸው ዩኒቨርሲቲው እገዛ ማድረጉን አመልክተዋል። ድጋፉም ተጠናክሮ እንደሚቀጥል አስታውቀዋል።አዲስ ዘመን ግንቦት 27/2012ለምለም መንግሥቱ